**Josipa Lisac** je hrvatska pevačica, rođena 14. februara 1950.

Karijeru je počela u dečijem horu 1961. pevajući klasičnu i sakralnu muziku. 1967. postaje član rok-grupe O'Hara, koju napušta naredne godine i prelazi u Zlatne akorde. Sviraju po festivalima, koncertima, igrankama, šire interes za novu vrstu muzike - neobuzdanu i punu mladalačkog zanosa. Snimaju i singl-album sa četiri pesme.

1968. godine započinje solo karijeru pevajući pesmu Arsena Dedića: *Što me čini sretnom*. U narednih nekoliko godina stvara pesme: *Oluja* (1970), *Kapetane moj* (1970), *Život moj* (1970), *I teče, teče vrijeme* (1970)...

Snima dve sevdalinke: *Omer-beže* (1974.) i *Niz polje idi babo, Sejmeni* (1974.). Najveći uspeh beleži snimanjem svog prvog LP albuma *Dnevnik jedne ljubavi* (1973), za koji je muziku komponovao njen životni saputnik i preteča roka u SFRJ - Karlo Metikoš. Većina kritičara i muzičara, kao i publika, se slažu u oceni da je reč o jednom od najboljih albuma snimljenih na ovim prostorima. *Dnevnik jedne ljubavi* od tada nosi titulu prvog konceptualnog dela u domenu popularne i rok muzike.

Posle njegovog uspeha, dve godine sprema ulogu devojke Jane u prvoj jugoslovenskoj rok-operi *Gubec-beg*, inspirisanoj romanom Seljačka buna Augusta Šenoe. Libreto je pisao Ivica Krajač, a operu je komponovao Karlo Metikoš. Premijeru je doživela 1975. i igrana je nekoliko narednih godina širom SFRJ.

Sredinom sedamdesetih uspešno eksperimentiše u džez muzici sa čuvenim Boškom Petrovićem na albumu *B.P. convention and all stars* (1976).

Krajem sedamdesetih odlazi u Ameriku gde radi album *Made in U.S.A* (1979). Tokom osamdesetih snima veliki broj albuma, a muzički je sve više bliža popu: *Hir, hir, hir* (1980), *Lisica* (1982), *Hoću samo tebe* (1983), *Boginja* (1987)... Drži veliki broj koncerata gde do izražaja dolazi sav njen kreativni dar. Avangardne frizure i odeća, zajedno sa snažnim muzičkim izrazom, čine njene nastupe unikatnima.

Posle Karlove smrti 1992. nastavlja sa eksperimentima. Snima album duhovne muzike *Čestit Božić* i na koncertima pravi obrade starih hitova dajući im novi izraz. Poslednji album snima na samom pragu trećeg milenijuma, *Život* (2000). Igrala je u dva američka filma i u dve avangardne predstave.

Diskografija
------------

Zlatni akordi
-------------

1. Lopov/Hallo taxi/Voljeti, to je radost/To je naša ljubav (1968.)
2. Sunce sja za nas (1968.)

Singl albumi
------------

1. Nitko nije kao ti/Naša ljubav (1969.)
2. Živim samo za tebe/Prijatelji (1969.)
3. Život moj/Spustila se kiša (1970.)
4. Kapetane moj/I teče, teče vrijeme (1970.)
5. Oluja/Osamljenost (1970.)
6. Samujem u samoći sama/Sve majke svijeta uz more (1971.)
7. Raduj se srce moje/Još te čekam (1972.)
8. Dok razmišljam o nama/Bez tebe (1972.)
9. Na, na, na, na/Večer u luna parku (sa grupom Time) (1973.)
10. Ostaješ mi samo ti/Ležaj od suza (1974.)
11. Omer-beže/Niz polje idu, babo, Sejmeni (1974.)
12. Činim sve u krivi čas/Čovjek (1976.)

LP albumi
---------

1. 1941. Poema Branka Ćopića (1971.) Korni grupa, Dado Topić i Josipa Lisac
2. Dnevnik jedne ljubavi (1973.)
3. Najveći uspjesi 68/73 (1974.)
4. Gubec-beg (1975.) rok-opera
5. B.P. convention and all stars (1976.)
6. Made in USA (1979.)
7. Hir, hir, hir (1980.)
8. Lisica (1982.)
9. Hoću samo tebe (1983.)
10. Boginja (1987.)
11. Balade (1987.)
12. Čestit Božić (1992.)
13. Live in Lap (1992.)
14. Koncert u čast Karla Metikoša (1995.)
15. Život (2000.)
16. Živim po svome (2009.)

Pozorište
---------

1. *Gubec-beg* (1975.)
2. Suzna Marija Sirakuška (1994.)
3. Šizofrenija (1997.)
4. Pijana noć (2007.)

Filmografija
------------

1. *Wallenberg: A hero's story* (1985.)
2. *The Dirty Dozen: The fatal mission* (1988.)

Televizija
----------

1. Maksimetar (1970.)
2. 1941. (1971.)
3. Hotel za ptice (1973.)
4. Čast mi je pozvati vas (1977.)
5. Formula 1 (1984.)
6. *Smogovci*: Vjenčanje Dunje i Mazala (1992.)
7. *Nad lipom 35* (2007.)
8. *Bitange i princeze* (2008.)

Vanjske veze
------------

Službene stranice Josipe Lisac